

# คำสั่งกรมสรรพากร

# ที่ ท.ป.301/2561

# เรื่อง มอบอำนาจให้ผู้อำนวยการกองเทคโนโลยีสารสนเทศ

# สั่งและปฏิบัติราชการแทนอธิบดีกรมสรรพากร

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 เพื่อให้การปฏิบัติราชการตามประมวลรัษฎากรบางกรณีเป็นไปโดยสะดวกและรวดเร็ว
อาศัยอำนาจตามความในมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534
ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550
ประกอบกับพระราชกฤษฎีกาว่าด้วยการมอบอำนาจ พ.ศ. 2550 และมาตรา 2 แห่งประมวลรัษฎากร
อธิบดีกรมสรรพากรจึงมอบอำนาจให้ผู้อำนวยการกองเทคโนโลยีสารสนเทศสั่งและปฏิบัติราชการแทน ดังนี้

 ข้อ 1 พิจารณาให้รับข้อมูลเบี้ยประกันสุขภาพที่ได้แจ้ง และส่งมาเมื่อพ้นกำหนดเวลาในข้อ 4 วรรคสอง ของประกาศอธิบดีกรมสรรพากร เกี่ยวกับภาษีเงินได้ (ฉบับที่ 315) เรื่อง กำหนดหลักเกณฑ์
และวิธีการเพื่อการยกเว้นภาษีเงินได้ สำหรับเงินได้เท่าที่ผู้มีเงินได้จ่ายเป็นเบี้ยประกันภัย สำหรับการประกันสุขภาพของผู้มีเงินได้ ลงวันที่ 25 ธันวาคม พ.ศ. 2560 เฉพาะการแก้ไข ยกเลิก หรือเพิ่มเติมข้อมูลเบี้ยประกันสุขภาพที่ได้ส่งให้กรมสรรพากรภายในกำหนดเวลาตามประกาศอธิบดีกรมสรรพากรฉบับดังกล่าวเท่านั้น

 ข้อ 2 คำสั่งนี้ให้ใช้บังคับตั้งแต่วันที่ที่ลงในคำสั่งนี้เป็นต้นไป

 สั่ง ณ วันที่ 30 พฤศจิกายน พ.ศ. 2561

 เอกนิติ นิติทัณฑ์ประภาศ

 (นายเอกนิติ นิติทัณฑ์ประภาศ)

 อธิบดีกรมสรรพากร